**РЕЗЮМЕ НА ГОДИШЕН ОТЧЕТ ЗА НАУЧНАТА И СТОПАНСКА ДЕЙНОСТ**

**НА ДОБРУДЖАНСКИ ЗЕМЕДЕЛСКИ ИНСТИТУТ ЗА 2017 ГОДИНА,**

**представен от Директора доц. д-р инж. Илия Иванов Илиев на 08.02.2018 г.**

Научната и стопанска дейност на Добруджански земеделски институт е много разнообразна. През 2017 г. тя се осъществява от 245 учени, работници и служители. Учените са 22-ма, от които 7 са професори, 6 – доценти, 5 – главни асистенти и 4 – асистенти. Деветнадесет са с научна степен „доктор”. През учебната 2017-2018 г. в ДЗИ са обучавани четирима докторанти.

Анализът на възрастовите граници на научния състав е твърде обезпокоителен, тъй като 50% от академичния състав е над 55-годишна възраст. През 2017 г. обаче в института са назначени четирима бакалаври на възраст под 30 г. Необходими са по-нататъшни усилия за привличане на завършващи курс на обучение магистри с цел включването им в докторски програми по специалностите, по които е акредитиран институтът.

През 2017 г. научният екип на Добруджански земеделски институт – Генерал Тошево участва в разработване на четири научно-изследователски проекта. Основните задачи, залегнали в проектите, са свързани със селекцията и агротехниката при зърнено-житни, бобови култури и слънчоглед. Целите на селекционно-подобрителната работа са свързани с повишаването на добива и качеството при пшеница, ечемик, тритикале, фасул, леща, грах и слънчоглед, както и с повишаване на тяхната устойчивост към биотични и абиотични стресови фактори. Агротехническите изследвания са насочени към установяване генотипната специфика на хранене при земеделските култури и установяване на най–ефективните параметри в технологичните звена от агротехниката при непрекъснато променящите се климатични условия.

Публикационната дейност на академичния състав възлиза на 33 научни статии, отпечатани в наши и чуждестранни научни списания, сборници от международни и национални конференции. Излезе от печат „Технология за производство на полски фасул“, която вече се разпространява сред земеделските стопани.

Продължава сътрудничеството на института с редица чуждестранни институти и фирми. През 2017 година е работено по 15 лицензионни договора с чужди фирми от Кипър, Турция, Румъния, Молдова, Украйна и др. В резултат на това сътрудничество през изтеклата година в Беларус е признат хибрид слънчоглед Алпин, а сортовете обикновена пшеница Мерилин и Лазарка бяха утвърдени в Националната сортова листа на Република Турция. През годината са подписани 14 нови международни договора – за лиценз, за сортоизпитване и обмен на генетичен материал.

Гости на института бяха специалисти от Франция, Румъния, Турция, Полша, Испания, Молдова, Украйна, Румъния, Русия, Сърбия и др.

 Научни работници от ДЗИ взеха участие в голям брой международни прояви в гр. Дубровник и гр. Осиек, Р. Хърватия; гр. Текирда, Р. Турция; гр. Кунмин (Юннан), Китай; гр. Охрид, Р. Македония; гр. Нитра, Словакия и гр. Прага, Чехия.

През 2017 г. е осъществена поддръжката на 78 бр. сертификати - за 36 сорта обикновена пшеница, 6 сорта твърда пшеница, 11 сорта тритикале, 5 сорта ечемик, 5 сорта фасул, 2 сорта грах, по 1 сорт леща и нахут и за 1 сорт, 5 хибрида и 5 линии слънчоглед.

След успешно изпитване са признати един сорт ечемик - Оникс, два хибрида слънчоглед - ГТС Теди и Деведа, и три линии слънчоглед - N102 R, G240R и P427R. В патентно ведомство са подадени 4 нови заявки за сертификати – за сорт Оникс, хибриди ГТС Теди и Деведа и линия №102R.

Очаква се издаването на 5 бр. сертификати по подадени заявки през 2016 г. – за 1 сорт зимна обикновена пшеница Никодим, 1 сорт твърда пшеница Малена, 1 сорт тритикале Борислав, 1 хибрид слънчоглед Линзи и една линия слънчоглед 99R.

От новите сортове (с издадени сертификати след 2011 г.) са внедрени: обикновена пшеница Божана, ГТП Киара, ГТП Калина, Горица, ГТП Рада, Косара, Пчелина; тритикале Добруджанец; ечемик ГТЕ Ахат; фасул ГТБ Устрем и ГТБ Блян.

 Сортовете с издаден сертификат за внедряване са: обикновена пшеница ГТП Катаржина, ГТП Ками, Жана, Фани, Сладуна и Кристалина; твърда пшеница Мирела, Мелина и Мирабел; тритикале Дони 52 и Благовест; ечемик ГТЕ Яспис, Тангра и Пагане.

През 2017 г. Добруджански земеделски институт обработва 22096,24 дка земя основно от ДПФ. В пълна схема на семепроизводство са включени 36 сорта обикновена зимна пшеница, 4 сорта твърда пшеница, 9 – тритикале, 5 - ечемик, 4 – фасул, 1 – леща и 3 – грах. Осъществено е производство на родителски линии слънчоглед, както и на базови семена от хибрид Енигма и сорт Фаворит.

Произведените през 2017 г. количества растениевъдна стокова продукция са 10 600 тона, като най-голям дял имат обикновената пшеница – 4122 тона и слънчогледът – 1683 тона. Общото количество на реализираната стокова продукция възлиза на 4564 тона.

През отчетната година са заготвени общо 560 тона предбазови и базови семена от зърнено-житни култури. Реализираните количества предбазови и базови семена от пшеница възлизат на 187 тона. Количеството заготвени предбазови и базови семена от тритикале и ечемик е в размер на 55 тона, а от бобови култури – 20 т. Реализираните базови семена от ечемик и тритикале са общо 33 тона.

Приходите от реализация на растениевъдна продукция са общо 1 769 528 лева.

Общите приходи от реализиране на посевен материал, растениевъдна и животновъдна продукция, авторски права, субсидии от ДФ „Земеделие“ и др. възлиза на 4 420 198 лв..

Ръководството на ДЗИ, с подкрепата на Селскостопанска академия и МЗХ, предприе мерки за осъществяване на инвестиции в съвременно лабораторно оборудване и селскостопанска техника. През изтеклата година бяха закупени 3 нови трактора Беларус с челен товарач за единия от тракторите, 6 плуга, 3 дискови брани, 1 сеялка за есенници, 1 ремарке за зареждане на силаж в Говедовъдна ферма, 25 нови компютъра, 1 NIR-анализатор за анализ на смлени проби и проби от цяло зърно от земеделски култури и др. Предстои да бъдат инвестирани още средства в земеделска и лабораторна техника.

Отчетната 2017 г. може да се характеризира като относително успешна, както по отношение на научните изследвания, така и по отношение производството и реализацията на посевен материал, растениевъдна и животинска продукция. Постигнатите резултати са плод на усърден труд от страна на учени, работници и служители на Института, които проявиха висок професионализъм.

За повече информация: http://www.dai-gt.org/